**MANIFEST DE COMMEMORACIÓ DEL DIA INTERNACIONAL DE LES PERSONES MIGRADES**

Castelldefels ciutat diversa, 18 de desembre del 2023.

Castelldefels és una ciutat diversa i ho ha estat sempre. El fenomen migratori no és nou per al municipi compost en l'actualitat per una societat de caràcter multicultural amb la presència de més de 116 nacionalitats diferents i on gairebé un terç de la població ha nascut a l’estranger. Alhora a la nostra ciutat hi conviuen persones d’edat, gènere, orientació sexual, cultura, origen, religió, i capacitats físiques i psíquiques diferents. **Aquestes diversitats són una oportunitat i una riquesa per al conjunt de la societat, la qual cosa cal posar en valor i reconèixer.**

Avui 18 de desembre, Dia Internacional de les Persones Migrades, és un bon dia per reconèixer les aportacions que fan les persones migrants a la nostra ciutat, i **com ens enriqueixen** amb els seus sabers, els seus bagatges, les seves arts, les seves músiques, els seus menjars, les seves lluites, les seves valenties, les seves resiliències, els seus somnis, i les seves vides.

És per això que avui i sempre volem manifestar que les persones que vivim a Castelldefels, hàgim nascut on hàgim nascut, tenim la ferma voluntat de viure junts, sense demanar a ningú que deixi de ser qui és i, alhora, oferint a tothom ser també ciutadà i ciutadana de la nostra ciutat. Volem compartir amb tothom uns valors bàsics fonamentats en els drets humans, que configuren una cultura pública comuna i, des d’aquest espai compartit, **reconeixem i valorem la diversitat** (ideològica, cultural, lingüística, religiosa, de procedència o maneres de viure) com una riquesa i com una fortalesa de la nostra societat.

Per aconseguir-ho tenim al davant un repte que no és altre que el repte de la convivència en la diversitat, és a dir, el repte de viure junts i juntes els que som i els que ens reconeixem com a diferents.

I volem abordar aquest repte des de la perspectiva intercultural, i treballar per una ciutat amb **igualtat per a totes les persones, igualtat de drets i igualtat d’oportunitats**. Volem una societat que conegui i reconegui la diversitat com un fet que ens ajuda a ser millors i més pròspers, una societat que treballi per la interacció positiva entre totes les persones. Tot plegat, volem aconseguir que totes les persones que vivim a Castelldefels ens sentim vinculades a la nostra ciutat, amb un sentit de pertinença que sigui la base més sòlida per a l’exercici d’una plena ciutadania, de drets i de deures.

**Perquè tots plegats fem Ciutat! Junts i juntes fem Castelldefels!**